32005D0528
L 192/86
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 2 юни 2005 година
относно сключването на Протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, относно Рамково споразумение между Европейската общност и Бивша югославска република Македония за общите принципи за участие на Бивша югославска република Македония в програми на Общността
(2005/528/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 13, 71, 80, 95, 127, 137, 149, 150, 151, 152, 153, 157, 166, 175, 280 и 308 във връзка с член 300, параграф 2, първа алинея, второ изречение, член 300, параграф 3, втора алинея и член 300, параграф 4 от него,
като взе предвид предложението на Комисията,
като взе предвид съгласието на Европейския парламент (1),
като има предвид, че:
(1)
Европейският съвет на срещата си в Солун през юни 2003 г. одобри „Солунски дневен ред за Западните Балкани: по пътя към европейска интеграция“, който предвиди програмите на Общността да бъдат достъпни за страните, участващи в Процеса на стабилизиране и асоцииране (ПСА) при условията, установени за участие на страни кандидатки.
(2)
В своето съобщение „Подготовка за участие на държавите от Западните Балкани в програми и агенции на Общността“ Комисията препоръча да бъдат сключени рамкови споразумения с Албания, Босна и Херцеговина, Хърватия, Бивша югославска република Македония и Сърбия и Черна гора, установяващи основните принципи за участието на всяка държава в програмите на Общността.
(3)
В съответствие с директивите за водене на преговорите, приети от Съвета на 29 април 2004 г., Комисията, от името на Европейската общност, постигна споразумение за сключването на Протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, въз основа на Рамково споразумение за общите принципи за участие на Бивша югославска република Македония в програми на Общността.
(4)
Това споразумение бе подписано от името на Общността на 22 ноември 2004 г. в Брюксел, при условие че бъде сключено на по-късна дата.
(5)
По отношение на някои от програмите, обхванати от Споразумението, Договорът не предоставя правомощия, различни от посочените в член 308.
(6)
Специалните условия за участието на Бивша югославска република Македония в програмите на Общността, включително нейното финансово участие, следва да се определят от Комисията от името на Общността. За тази цел Комисията се подпомага от специален комитет, назначен от Съвета.
(7)
Бивша югославска република Македония може да поиска финансова помощ за участие в програми на Общността в съответствие с Регламент (ЕО) № 2666/2000 на Съвета от 5 декември 2000 г. относно помощта за Албания, Босна и Херцеговина, Хърватия, Съюзна република Югославия и Бивша югославска република Македония (2) или съгласно всеки подобен регламент, предвиждащ външна помощ от Общността за Бивша югославска република Македония, който може да бъде приет в бъдеще.
(8)
Прилагането на споразумението следва да се преразглежда периодично.
(9)
Протоколът е неразделна част от Споразумението за стабилизиране и асоцииране (ССА), сключено между Европейските общности и техните държави-членки, от една страна, и Бивша югославска република Македония, от друга страна, влязло в сила на 1 април 2004 г.
(10)
Споразумението следва да бъде одобрено,
РЕШИ:
Член 1
Протоколът към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, въз основа на Рамково споразумение между Европейската общност и Бивша югославска република Македония за общите принципи за участие на Бивша югославска република Македония в програми на Общността се одобрява от името на Общността.
Текстът на споразумението е приложен към настоящото решение (3).
Член 2
1. Оправомощава Комисията да определи от името на Общността специфичните правила и условия, приложими към участието на Бивша югославска република Македония във всяка програма, включително относно нейното финансово участие. Комисията се подпомага в тази задача от специален комитет, назначен от Съвета.
2. В случай че Бивша югославска република Македония поиска външна помощ, се прилагат процедурите, предвидени в Регламент (ЕО) № 2666/2000 и в подобни регламенти, предвиждащи външна помощ от Общността за Бивша югославска република Македония, които могат да бъдат приети в бъдеще.
Член 3
Не по-късно от три години след датата на влизане в сила на Споразумението и на всеки три години след това Комисията преразглежда прилагането на Споразумението и докладва за това на Съвета. Докладът се придружава, при необходимост, от съответни предложения.
Член 4
Председателят на Съвета извършва нотифицирането, от името на Общността, в съответствие с член 10 от Споразумението.
Съставено в Люксембург на 2 юни 2005 година.